Guillén d'Aigrefeuille

**Guillén d'Aigrefeuille, o viello**, naixiu de La Font (Corresa) en l'anyo 1326 y muerto en Viterbo lo 4 d'octubre de 1369, estió un relichioso catolico, conoixiu como o **cardenal de Zaragoza** y que estió arcebispe de Zaragoza dende lo 19 de chinero de 1347 dica lo 10 d'aviento de 1350.

Naixió d'a diocesi de Limoches. Segundo fillo de Guillén d'Aigrefeuille y d'Aigline de Tudeils, estió chirmán d'Aymar d'Aigrefeuille, mariscal d'a Cort pontificia d'Avinyón, y d'o cardenal Faydit d'Aigrefeuille, y tío d'o cardenal Guillén d'Aigrefeuille o choven.

## Biografía
### Cardenal a os vinticuatre anyos
A suya carrera eclesiastica se debió a o suyo primo Pero Rucher, o futuro Climent VI.
Prencipió estando benedictino en Bèuluòc y dimpués en o monesterio de La Grassa en a diocesi de Carcasona. O suyo primo, por ixas envueltas arcebispe de Roan, lo nombró prior de Saint-Pierre d'Abbeville.

Poco dimpués d'a suya elección como papa, Climent VI lo nombró protonotario apostolico y auditor d'a Sagrada Rota d'Avinyón. Teneneba atamas vinte anyos cuan o suyo primo lo nombró arcebispe de Zaragoza o 19 de chinero de 1347.

Fue nombrau cardenal de Santa María en Trastevere en o consistorio d'o 17 d'aviento de 1350. En iste consistorio amás se convirtioron en cardenals Raymond de Canillac, Pierre de Cros y Étienne de la Garde, tamién parients y aliaus d'o papa.

### Legau d'Inocencio VI y d'Urbán V
Dos anyos dimpués, o 16 d'aviento, estió entre os 25 cardenals d'o Sacro Colechio que asistioron a o conclau pa trigar a o succesor de Climent VI. o 18 d'aviento de 1352, resultó trigau atro lemosín, o cardenal Étienne Aubert, que prenió o nombre d'Inocencio VI. Iste papa fació a Guillén o suyo legau en Sicilia, en l'anyo 1355 pa administrar o reino de Trinacria, dimpués d'a muerte d'o rei Ludovico.

En morir Inocencio VI, o 22 de septiembre de 1362, fuoron 24 os cardenals que se reunioron en conclau. Seis días dimpués, Guillén de Grimoard, abat de Sant Víctor de Marsiella, fue trigau papa con o nombre de Urbán V. A suya candidatura fue proposada y refirmada por o cardenal Aigrefeuille, aconsellau por o suyo chirmán Pero, bispe d'Usès.

En reconoiximiento, o nuevo papa lo ninvió, o 4 d'aviento de 1362, como legau debant de Pero I de Castiella, que plegaba de matar a la suya muller, Blanca de Borbón (cunyada d'o Delfín de Francia, Carlos) y protechida d'o propio papa.

### Fundador d'o Prencipau d'Andorra
Fue nombrau cardenal presbitero de Santa Susana por Urbán V en octubre de 1363 y convertido en Camarlench d'o papa, y feito Cardenal bispe de Sabina o 17 de setiembre de 1367. Siguió a o papa cuan tornó ta Roma ixe mesmo anyo. Urbán V lo nombró arbitro en o conflicto entre o bispe d'Urchel y Gastón Febus, conte de Foix, sobre Andorra. O cardenal redactó unos estatutos convertindo Andorra en un prencipau gubernau por dos coprencipes.

### O cardenal muere empestau

En 1368, Guillén d'Aigrefeuille, ya cardenal bispe de Sabina, solicitó mercedes pa os suyos primos chirmans Bertrand de Vayrac y Jean de Merle. Consagrau por Urbán V en as suyas nuevas funcions, fue nombrau legau en Nápols.

O 4 d'octubre de 1369 morió de peste en Viterbo. Apedecau ascape en a iesia d'os agostins consagrada a la Santisma Trinidat, dimpués as suyas restas se traeladoron ta Sant Marcial, en Limoches, a on se construyió un magnifico sepulcre.

O suyo escudo se troba en as claus d'as bovedas d'a ilesia de La Roche, a on heba fundado a vicaría de Sant Marcial u de Grafeuille-La Font.

## Referencias

## Bibliografía
*  Fr. du Chesne, *Histoire de tous les cardinaux françois de naissance*, París, 1660.
*  É. Baluze, *Vitae paparum Avenionensium, sive collectio actorum veterum*, Vol. I et II. París, 1693.
*  A. de Boyes et Fr. Arbelot, *Biographie des Hommes illustres de l’ancienne province du Limousin*, Limoches, 1854.

## Vinclos externos
*  Guillén d'Aigrefeuille en Catholic-Hierarchy.